6. Wat keer my? Markus 10: PDF
Download "6. Wat keer my? Markus 10:17-31"
1 6. Wat keer my? Markus 10:17-31 Tema Daar is dinge wat ons kan keer om Jesus voluit te volg. Agtergrond en interpretasie Ons kies Markus se weergawe van hierdie verhaal omdat dit twee interessante elemente bevat. In vers 21 staan daar dat Jesus die jongman liefgekry het; in vers 30 voeg Markus in dat daar in die nuwe bedeling ook vervolging is. (Ons aanvaar hierdie ontmoeting val in Lydenstyd.) In Woord teen die Lig I/8 beklemtoon Coenie Burger die volgende: 1. Markus praat hier met die dissipels (en met almal wat in die toekoms sal glo) oor wat dit beteken om Christus na te volg. 2. Navolgers van Jesus verstaan nie altyd wat Hy van hulle verwag nie. 3. Navolgers van Jesus huiwer wanneer hulle hoor van die kruis en lyding (die derde aankondiging van Jesus se dood volg net ná hierdie perikoop). 4. Dit gaan hier oor dissipelskap: a. Dis radikaal. b. Die suigkrag van geld en besittings kan maak dat jou roeping om Jesus te volg onsuksesvol is. c. Jy tree uit ŉ sekere soort wêreld en jy betree ŉ nuwe gemeenskap. Die voorafgaande gedeelte gaan oor kinders wat die koninkryk ontvang. Hierdie gedeelte gaan oor die vraag oor wat iemand wat vir Jesus wil volg, moet doen (hoe ons ons geloof uitleef). Jesus haal in vers 19 net gebooie oor naasteliefde (en nie oor liefde vir God nie) aan, want dit is op hierdie vlak dat daar ŉ probleem is. Al het Jesus hierdie jongman lief en al praat Hy reguit met hom, is die roeping onsuksesvol. Die jongman stap bedruk weg. Vir dié wat in die ryk jongman se skoene geklim en gehou het van die manier waarop Jesus hom liefgekry het, is die wegstap -deel die oomblik van waarheid. Vers 27: Dissipelskap beteken om te leef met die verwagting en die vertroue dat ŉ nuwe orde inderdaad gedaal het en dat die Garant (=die Een wat dit waarborg) van die orde nie net die moontlike nie, maar ook die onmoontlike kan doen (Coenie Burger, Woord teen die Lig I/8, 122). Vir volgelinge van Jesus is dit duidelik dat hulle nie die koninkryk of ewige lewe kan verdien nie, maar dat hulle geroep word om Jesus sonder voorbehoud te volg en te ervaar hoe God self die onmoontlike doen. Dissipels van ŉ Joodse leermeester soos Jesus sou hulle familie en werk agtergelaat en hulle hele lewe daaraan toegewy het om soos hulle leermeester te word. Geld kan egter soos boeie word wat jou gevange
2 hou binne ŉ sekere soort denke en in ŉ ruimte waar mense mekaar gebruik om nog meer geld te maak, maar nie vir mekaar versorg soos in ŉ huisgesin nie. Binne hierdie nuwe huisgesin ervaar jy egter ook vervolging (lyding). Dissipels kan in die versoeking kom om soos minderwaardige mense (laastes) te voel en te leef. Jesus help hulle om anders oor hulleself te dink en moedig hulle daarom aan om met vreugde in hierdie nuwe samelewing te leef wat God vir hulle moontlik gemaak het. Bybelgedeeltes en hoofgedagtes Bybelgedeelte Hoofgedagtes van die ontmoeting Lees Markus 10: Jesus praat met die jongman, maar hy sukkel om Jesus se (liefdevolle) uitnodiging te aanvaar. Lees Markus 10: Jesus praat met sy dissipels en help hulle om te verstaan dat God alleen dit moontlik maak om ŉ volgeling van Jesus te wees. Lees Markus 10: Jesus praat met Petrus en sy ander volgelinge oor sy nuwe koninkryk. Uitkoms 1. Ervaar: Gaan staan eers in die skoene van die ryk jongman, en dan in Jesus se dissipels se skoene. Voel die ongemaklikheid. Vind uit wat ons kan keer om Jesus met volle oorgawe te volg. 2. Aanvaar: Aanvaar die uitnodiging tot God se koninkryk terwyl jy ontdek God doen dinge in jou lewe wat vroeër vir jou onmoontlik gelyk het. 3. Insig: Dissipels kry ŉ nuwe familie; hulle ervaar swaarkry in hierdie lewe, maar ontvang ook die ewige lewe. Hulpmiddels by die storie 1. Die name van Jesus se 12 dissipels op afsonderlik stukkies papier of karton geskryf. Skryf ook Jy op ŉ ekstra stuk papier of karton. 2. Iets waarop jy al die name kan plak sodat die hele groep dit kan lees. Hulpmiddels vir kleingroepvaslegging Junior kleingroep Bring saam 1. Kleurpenne en -potlode, of tydskrifte wat opgeknip kan word. 2. Gom. 3. Ballonne of ou koerantpapier wat in balle opgefrommel kan word. Senior kleingroep Bring saam 1. ŉ Witbord, swartbord of blaaibord. 2. Penne of bordkryt om daarop te skryf.
3 Die storie Begin Wat beteken dit om ŉ dissipel van Jesus te wees? Ken julle die name van Jesus se dissipels? Opmerking: Gebruik hier die 12 name van Jesus se dissipels en plak dit op sodat die groep dit kan sien. Indien die groep ŉ paar dissipels se name nie ken nie, kan jy net die name noem en dit opplak.) Behalwe vir die 12 dissipels, wat Jesus ook apostels genoem het, het Jesus baie ander volgelinge gehad. Ons noem Jesus se volgelinge sy dissipels. Ons wat vandag vir Jesus wil volg, word ook sy dissipels genoem. Toe Jesus nog hier op aarde was, het baie mense Hom gevolg. Jesus het van dorp tot dorp gestap en die mense geleer. Baie mense het saam met Jesus gegaan, al was dit vir hulle moeilik. Hulle het gegaan waar Hy gegaan het en gedoen wat Hy gedoen het. Jesus het ná sy opstanding uit die dood na die hemel opgevaar. Tog is Hy steeds hier op aarde omdat Hy sy Gees vir ons gestuur het. Waar, dink julle, werk Jesus vandag in ons wêreld? (Gee geleentheid vir ŉ paar antwoorde.) Hoe, dink julle, kan ons vandag Jesus se dissipels wees wat Hom volg? (Gee geleentheid vir ŉ paar antwoorde.) Kom ons lees nou ŉ verhaal van iemand wat vir Jesus wou volg. Hoor Moment 1: Markus 10:17-22 Jesus nooi die jongman vir wie Hy liefgekry het Hierdie verhaal begin opwindend. Jesus is reeds op pad uit die dorp toe ŉ jongman aangehardloop kom en by sy voete neerval. Hy was seker baie gretig om met Jesus te praat voordat Hy weggaan. Die jongman vra toe vir Jesus hoe mense deel van God se koninkryk kan word. Jesus het vir hom van God se gebooie vertel, maar die jongman antwoord toe dat hy reeds hierdie gebooie nakom. Hierna rig Jesus ŉ groot uitdaging aan hom: Hy vra van die jongman om al sy besittings te verkoop, die geld vir die armes te gee en dan saam met Jesus te gaan. Dit was vir die ryk jongman ŉ baie groot uitdaging. Of hy toe wel sy besittings gaan verkoop en vir Jesus gevolg het, weet ons nie. Sy rykdom was egter vir hom baie belangrik. Hy was baie lief vir sy besittings. Ons lees nêrens dat hy dit wel gaan doen en na Jesus toe teruggegaan het nie. Jesus se uitnodiging was baie spesiaal. Die jongman het gesorg dat hy baie besittings het; hy het gesorg dat hy al God se gebooie nakom. Maar toe Jesus hom vra om weg te kyk van homself en vir ander mense te begin leef en sorg, kon hy dit nie doen nie. Sy prioriteite sou moes verander.
4 Ek wonder wat Jesus vandag vir ons sou gesê het as ons dieselfde vraag as die ryk jongman vir Hom kon vra. Wat sou Jesus van ons vra? Hoe sou ek of jy daar weggestap het? Moment 2: Markus 10:23-27 Jesus praat met sy dissipels Jesus se volgelinge was seker baie geskok oor wat Hy van die ryk jongman gevra het. Maar toe sê Jesus iets wat hulle nog meer moet geskok het: Jesus het gesê ŉ ryk mens kan baie moeilik deel van God se koninkryk word. Eintlik is dit vir ŉ kameel baie makliker om deur die oog van ŉ naald te gaan as vir ŉ ryk mens om in God se koninkryk in te gaan. Dit is tog heeltemal onmoontlik vir ŉ kameel om deur die oog van ŉ naald te gaan. Die dissipels was geskok. Die enigste manier hoe enige mens in die koninkryk van God kan kom, het Jesus gesê, is as God ons deel van sy koninkryk maak. Dit is wonderlike nuus! God self maak ons deel van sy koninkryk. Hy self verander ons. Opmerking: Sommige mense beweer hierdie stelling oor die oog van n naald is ŉ woordspeling, of dat Jesus hier na ŉ hekkie in Jerusalem se muur verwys. Daardie hekkie is egter eers baie eeue ná Jesus se tyd gebou. Jesus het hier waarskynlik eerder ŉ hiperbool gebruik om sy punt te beklemtoon.) Moment 3: Markus 10:28-31 Jesus praat vir Petrus en sy ander volgelinge moed in Ná al die onverstaanbare dinge wat Jesus gesê het, sê Petrus hy en die ander dissipels sal alles agterlaat om Jesus te volg. Dalk was Petrus bang hulle besluit om alles te los en vir Jesus te volg was puur verniet. Jesus troos dan vir Petrus en maak sy oë oop om te sien dat al sal baie mense baie dinge agterlaat om Hom te volg, hulle eintlik baie meer ontvang. Hulle raak immers deel van God se groot familie in sy koninkryk. Hierdie nuwe koninkryk is egter nie een sonder swaarkry nie. Jesus sê duidelik hulle sal vervolg word. Maar Hy troos hulle ook en sê: Al sy volgelinge wat swaarkry (almal wat voel hulle is laaste), sal weer blydskap ervaar. Om deel van God se koninkryk te wees is ŉ fees. Dink Dink aan alles wat vir jou belangrik is. Is dit dalk ŉ besitting, ŉ mens of iets wat jy doen of graag wil hê? Miskien spaar jy om iets te koop, of dalk wag jy om iets te kry of te doen. Dink nou aan iemand wat niks het nie, of aan iemand wat swaarkry. Dink aan mense wat niks het nie. Dink nou aan wat Jesus dalk vir jou sal vra om prys te gee of weg te gee sodat jy Hom beter kan volg. Wat sal dit wees? Is dit meer as een ding?
5 Leef Jesus het die ryk jongman genooi om alles wat hom gekeer het, agter te laat en Hom voluit te volg. Jesus het sy dissipels daarop voorberei dat die lewe nie altyd vlot sal verloop nie. Hy het hulle egter getroos deur hulle te help om met ander oë te kyk na mense en na alles wat God vir sy volgelinge gee. Opmerking: Gebruik hier die woord Jy en plak dit by die name van Jesus se 12 apostels. Jesus nooi ook vir jou om Hom te volg. Jesus kry mense lief wanneer Hy na hulle kyk. Jesus is lief vir jou
6 Kleingroepvaslegging: Junior groep Welkom Verwelkom die kinders elkeen op hulle naam. Maak tyd om te hoor hoe dit met elkeen gaan. Vra hoe hulle week was. Vra hulle of hulle die Wegstuur/Huisgeloof-afdeling van elke week doen en of hulle nog met hulle Lydenstyd-almanakke besig is. Wegspring Laat die kinders ballonne opblaas of koerantpapier in balle opfrommel totdat daar sommer baie is, te veel vir een mens om te dra. Laat almal wat wil dan beurte maak om te kyk wie soveel moontlik ballonne of koerantpapierballe kan vashou én ŉ opdrag kan uitvoer. Hulle kan byvoorbeeld die opdrag kry om oor ŉ stoel te klim of om te gaan lê en op te staan terwyl hulle die ballonne of koerantpapierballe vashou. Kyk wie die taak kan uitvoer sonder om een ballon of bal te laat val. Vra hulle wat hulle uit die oefening leer. Antwoord: As ek baie dinge vashou, kan ek sekere take nie doen nie. Werksaam 1. Kan jy al 12 Jesus se dissipels se name onthou? Skryf dit in die blokkies in jou werkboek neer. Jy kan Markus 3:16-18 lees as jy vashaak Antwoord: Simon (ook Petrus genoem), Jakobus, Johannes, Andreas, Filippus, Bartolomeus (ook Natanael genoem), Matteus (ook Levi genoem), Tomas (ook Didimus genoem), Jakobus (seun van Alfeus), Taddeus (ook bekend as Judas), Simon (die Kananeër; die Seloot, of fanatikus) en Judas (ook bekend as Judas Iskariot). Opmerking: Die vier Evangelies gee soms verskillende name vir dieselfde dissipels. Party het byname gehad, soos Simon wat die bynaam Petrus by Jesus gekry het. 2. Skryf nou in die drie oop blokkies die name van drie mense wat ook volgelinge van Jesus wou wees, of wat Hom vandag wil volg.
7 Opmerking: Hulle antwoorde kan die ryk jongman, ek of jy insluit. Hierdie antwoorde is natuurlik almal reg. Enige ander voorstelle soos my ma of die dominee is ook reg. 3. Blaai deur die tydskrifte en knip ŉ paar dinge uit wat jy het of doen en wat jy nie graag sal wil prysgee nie. Plak (of teken) dit aan die linkerkant van die kruis. Plak (of teken) nou iets aan die regterkant van die kruis wat jou aan arm mense laat dink. Teken jouself dan in die middel op die kruis. Opmerking: Help die groep hiermee en gesels met hulle oor wat hulle teken of vasplak. Wegstuur/Huisgeloof 1. Praat by die huis saam oor hierdie stelling: Jesus help ons om meer soos Hy te wees. 2. Wys vir jou huismense wat jy in jou werkboek geteken of geplak het. 3. Bid vir arm mense en vra dat die Here vir julle sal wys wat julle kan doen om te help. 4. Teken of plak prente van arm mense wat swaarkry op julle Lydenstydkalender.
8 Kleingroepvaslegging: Senior groep Welkom Verwelkom die kinders elkeen op hulle naam. Maak tyd om te hoor hoe dit met elkeen gaan. Vra hoe hulle week was. Vra hulle of hulle die Wegstuur/Huisgeloof-afdeling van elke week doen en of hulle nog met hulle Lydenstyd-almanakke besig is. Wegspring Gesels saam hieroor: 1. Wat kry jy graag present? 2. Wat is vir jou lekker om te doen? 3. Wat is jou kosbaarste besitting? 4. Wat wil jy nie graag weggee nie? 5. Wat is vir jou so lekker in die lewe dat jy nie graag daarmee wil ophou nie? Wonder Sit doodstil met jou toe oë. Dink weer oor vandag se verhaal. 1. Waarom wou die ryk jongman aan die begin van die verhaal vir Jesus volg? 2. Vir wie het die ryk jongman omgegee? 3. Wat was die belangrikste dinge in sy lewe? 4. Wat het Jesus van hom gevra? 5. Waarom was die ryk jongman so hartseer? 6. Dink nou oor jouself: As ek die ryk jongman was, sou ek Werksaam 1. Kan jy al 12 Jesus se dissipels se name onthou? Party het byname of twee name gehad. Skryf hulle name hieronder neer. (Lees Markus 3:16-18; Matteus 10:1-4; Lukas 6:12-16 en Johannes 1:35-51 as jy vashaak.) 2. Skryf langs elke dissipel se naam iets oor hom neer. 3. Skryf dan iets oor die ryk jongman neer. 4. Skryf nou jou naam in die heel laaste blokkie. Skryf langs jou naam iets oor jouself neer
9 Die ryk jongman Antwoord: Simon (ook Petrus genoem), Jakobus, Johannes, Andreas, Filippus, Bartolomeus (ook Natanael genoem), Matteus (ook Levi genoem), Tomas (ook Didimus genoem), Jakobus (seun van Alfeus), Taddeus (ook bekend as Judas), Simon (die Kananeër; die Seloot, of fanatikus) en Judas (ook bekend as Judas Iskariot). Opmerking: Die groep kan almal saam aan hierdie opdrag werk. Gebruik ŉ blaaibord om hulle gedagtes neer te skryf voordat hulle dit self in hulle werkboeke neerskryf. Wegstuur/Huisgeloof 1. Praat by die huis saam oor hierdie stelling: Jesus help ons om meer soos Hy te wees. 2. Wys vir jou huismense wat jy in jou werkboek geskryf het. 3. Bid vir arm mense en vra dat die Here vir julle sal wys wat julle kan doen om te help. 4. Teken of plak prente van arm mense wat swaarkry op julle Lydenstydkalender.